SGPซื้อ3โรงก๊าซปั๊มรายได้3.5พันล.
&#8220;สยามแก๊สฯ&#8221; ควัก 115 ล้านบาท ซื้อธุรกิจก๊าซมาเลเซียเวียดนาม ดันรายได้โต 7% หรือโกยปีละ 3,500 ล้านบาท
4 ต.ค. 2555

“สยามแก๊สฯ” ควัก 115 ล้านบาท ซื้อธุรกิจก๊าซมาเลเซียเวียดนาม ดันรายได้โต 7% หรือโกยปีละ 3,500 ล้านบาท 
นายศุภชัย วีรบวรพงศ์ กรรมการผู้จัดการ บริษัท สยามแก๊ส แอนด์ ปิโตรเคมีคัลส์ (SGP) เปิดเผยว่า บริษัทได้ขยายการลงทุนในมาเลเซียและเวียดนาม โดยอนุมัติให้ MYGAZ ซึ่งเป็นบริษัทย่อยที่ถือหุ้น 70% เข้าซื้อสินทรัพย์ของ Shell Timur Sdn.Bhd.(STSB) ในประเทศมาเลเซีย คิดเป็นมูลค่า 103.42 ล้านบาท 
ทั้งนี้ สินทรัพย์ที่ได้จากการซื้อกิจการประกอบด้วยโรงอัดบรรจุแก๊สปิโตรเลียมเหลว ถังบรรจุแก๊ส ซึ่งจะทำให้บริษัทสามารถทำธุรกิจบรรจุแก๊สปิโตรเลียมเหลวเพื่อจำหน่ายให้ผู้ใช้ตามบ้านเรือน และผู้ใช้อุตสาหกรรมในภาคตะวันออกของมาเลเซีย ซึ่งจะช่วยเพิ่มศักยภาพในการขยายธุรกิจค้าก๊าซ LPG ในต่างประเทศและเพิ่มแหล่งรายได้
นอกจากนี้ คณะกรรมการยังมีมติให้เข้าซื้อกิจการ Shell Gas HaiPhong Limited.(SGH) ในสัดส่วน 79.64% และ Shell Gas (LPG) VietnamLimited.(SGV) ในสัดส่วน 100% จากบริษัท Shell Gas (LPG) Holdings B.V. คิดเป็นมูลค่ารวม 12.46 ล้านบาท เพื่อขยายธุรกิจค้าก๊าซไปยังตอนเหนือและใต้ของเวียดนาม 
นางจินตณา กิ่งแก้ว รองกรรมการผู้จัดการ SGP กล่าวว่า การซื้อกิจการทั้งสามแห่งเพื่อต่อยอดธุรกิจเดิม รวมทั้งรองรับการเปิดประชาคมเศรษฐกิจอาเซียน (เออีซี) โดยคาดว่าจะสามารถเข้าไปบริหารงานได้ภายใน 3 เดือนนี้ และจะช่วยเพิ่มรายได้ให้กับบริษัทประมาณปีละ 3,500 ล้านบาท หรือเพิ่มขึ้น 7% จากฐานรายได้ปัจจุบันที่ 5 หมื่นล้านบาท